**הבהרות**

מטבע הדברים, מדובר בתבנית כללית המהווה דוגמא בלבד של כתב טענות ואין היא נותנת מענה ספציפי ומדויק לנסיבות, לצרכים השונים, וכן לדין החל.

חלק מהתבניות הינן ישנות, בגדר טיוטות עבודה בלבד שטרם עברו תיקוני הגהה, והן אינן כוללות פסיקה עדכנית.

ככל שיש בכתב הטענות פירוט סכומים וחישובים, החישובים והסכומים אינם משקפים בהכרח את הדין החל ולעיתים הם נעשו בדרך של אומדנה, כלפי מעלה או מטה, על בסיס שיקולים שונים.

כדי להתאים את התבנית לדין הדין בצורה טובה, מלאה ועדכנית וכן לערוך חישובים מדויקים ועדכניים, יש לעיין בתכנים הקיימים באתר בהתאם לנושא המועלה בכתב הטענות ולעשות את ההתאמות הנדרשות, כולל תיקוני הגהה לטיוטות העבודה.

קיצורי דרך למספרי הסעיפים הינם כדלקמן: **Ctrl+Alt+1** - רמה ראשונה; **Ctrl+Alt+2** - רמה שנייה; **Ctrl+Alat+3** - רמה שלישית.

**תצהיר עדות ראשית**

אני הח"מ, **מר \_\_\_\_\_\_\_\_\_\_\_\_ ת.ז. \_\_\_\_\_\_\_\_\_\_\_\_,** לאחר שהוזהרתי כי עלי לומר את האמת, שאם לא אעשה כן אהיה צפוי לעונשים הקבועים בחוק, מצהיר בזה בכתב, כדלקמן:

1. אני התובע בתיק \_\_\_\_\_\_\_\_\_\_\_\_\_\_ ועושה תצהירי זה כתצהיר עדות ראשית בתיק.

# **א. רקע עובדתי:**

# הנתבעת, \_\_\_\_\_\_\_\_\_\_\_\_\_\_\_\_\_\_, הינה חברה העוסקת במכירת מערכות ישיבה, כסאות משרדיים, מושבים אורטופדיים, מזרנים ועוד.

# התחלתי לעבוד בנתבעת ביום 07.09.08 בתפקיד של מנהל רכש.

# העתק מחוזה ההעסקה עליו אני חתום מצ"ב כ**נספח א'**.

# זמן מה לפני סיום עבודתי, נמסר לי כי אני מתבקש למלא תפקיד של מנהל רכש גם בחברות אחרות הנמצאות בבעלות הבעלים של הנתבעת. לעניין זה ברצוני לפרט כדלקמן:

## הבעלים של הנתבעת הינו גם בעלים של חברה אחרת הנקראת בעדיאל רהיטים. בראש חברה זו עומדים סמנכ"ל ומנכ"ל אחרים מאלו שעומדים בראש הנתבעת. מחזור של המכירות של חברה זו עומד על כ- 60% ממחזור המכירות של הנתבעת, בהתאמה עבודת הרכש בחברה זו שוות ערך ל- 60% מן עבודת הרכש שביצעתי בנתבעת.

## בנוסף, הבעלים של הנתבעת הינו גם הבעלים של חברה הנקראת בעדיאל מערכות שינה. חברה זו מפעילה מפעל לייצור מזרנים ובראשה עומד מנהל מפעל. להערכתי, פעילות הרכש של חברה זו עומדת על כ- 20%-30% מפעילות הרכש של הנתבעת.

## כמו-כן, בבעלות הבעלים של הנתבעת נמצאת חברה נוספת הנקראת יוניק סוכנויות, העוסקת במכירת גאדג'טים, אוזניות, רמקולים ואביזרים אלקטרוניים שונים. במסגרת פעילות בחברה זו נפתחים כל העת מק"טים חדשים עקב קליטת מוצרים חדשים וקיים כל העת צורך בהצגת דוגמאות חדשות, ובביצוע הזמנות של מוצרים. מדובר בהיקף פעילות רכש השוות ערך ל- 20% מפעילות הרכש שביצעתי בנתבעת.

## חודשיים שלושה לפני סיום עבודתי ביקש ממני הבעלים של הנתבעת, מר רונן קאופמן, למלא בנוסף לתפקידי כמנהל רכש הרכש של הנתבעת, למלא גם תפקיד של מנהל רכש של שלושת החברות הנוספות הנ"ל וכן גם של המטה. המדובר היה בהטלת עבודה נוספת עליה שהינה כמעט פי שניים בהיקפה ביחס לזו שמילאתי בנתבעת.

## אוסיף, כי אני לא הסכמתי למלא בנוסף תפקיד של מנהל רכש של החברות הנוספות האחרות נ"ל, ללא קבלת תוספת שכר המפצה אותי על הוספת עבודה ותפקידים אלו. מדובר היה בתוספת עבודה משמעותית ביותר שדרשה ממני עבודה בשעות נוספות רבות וגם בסופי שבוע. אוסיף, כי בינתיים עד הגעה להסדר הסכמתי למלא תפקיד מנהל רכש של יוניק, בשים לב שבעבר גם סייעתי מעת לעת לבעלים של הנתבעת בהקלדת נתונים, בביצוע הזמנות, ובעדכון מק"טים של מוצרים.

## מיילים בנושא עבודה בחברת יוניק מצ"ב כ**נספח ב'**.

## אדגיש, כי אני לא קבלתי כל תשלום עבור עבודה בשעות נוספות, כך שחשבתי שזה לא הוגן ונכון, ואף מגיע לכדי ניצול, להטיל עליי עבודות ותפקידים נוספים כמנהל רכש של חברות אחרות, הכרוכים בעבודה נוספת בשעות נוספות ועבודה גם בסופי שבוע, מבלי לשלם לי תמורה נוספת על עבודה נוספת, השונה באופן מהותי מזו שסוכמה עמי.

## אדגיש כי אני חתמתי על חוזה ההעסקה מול הנתבעת והתחייבתי לבצע עבודה עבורה בלבד כנגד שכר שסוכם עמי. מעולם לא סוכם עמי וגם לא התחייבתי לבצע עבודה גם לחברות אחרות בבעלות הבעלים של הנתבעת מולם מעולם לא חתמתי על הסכם ההעסקה ולא קיבלתי מהן כל שכר.

## מדובר היה בביצוע תפקידים נוספים שאינם חלק מתפקידי כמנהל רכש של הנתבעת. מעבר לאמור שהוטלו עליי תחומי אחריות שאינם חלק מתפקידי כמנהל הרכש של הנתבעת, אלא מדובר בשינוי משמעותי ומהותי ביותר בתנאי העסקתי. אוסיף, כי לאורך השנים אני מילאתי תפקיד של מנהל רכש של הנתבעת בלבד ולא של חברות אחרות השייכות לבעלים של הנתבעת.

## הבעלים של הנתבעת ביקש ממני למעשה לשנות באופן מהותי את הסכמות הצדדים באשר לתפקיד שסוכם עמי. בהתאם לכך, למיטב הבנתי ובהתאם ליעוץ משפטי שקבלתי, קיימתי לי זכות מלאה שלא להסכים לשינוי חד-צדדי ומהותי בחוזה העסקתי, או לחילופין להתנות הסכמה זו בתוספת שכר שמשקפת את העבודה הנוספת המוטלת עליי.

## תחת שהבעלים של הנתבעת יפעל לשכירת מנהלים ו/או כוח אדם נוסף, לשם ביצוע עבודת הרכש בחברות אחרות בבעלותו, העדיף הוא להטיל תפקידים אלו עליי, מתוך מטרה ברורה לחסוך בעלויות ההעסקה שכר על חשבוני, בשים לב גם לכך שלא משולמת לי כל תמורה נוספת עבור עבודה בשעות נוספות.

# נוכח האמור, אני הודעתי לבעלים ולמנכ"ל של הנתבעת, כי אני מסכים למלא תפקיד של מנהל רכש של חברות האחרות כאמור, בתנאי שאקבל תוספת שכר שתהווה פיצוי על המאמץ הנוסף.

# בעקבות כך, ביום 29.4.14 קיימו מנכ"ל הנתבעת, מר יוסי אלבוחר, והבעלים של הנתבעת, מר רונן קאופמן, שיחה עימי.

# במסגרת שיחה זו, ורק לאחר שהניסיונות לאלץ אותי לקחת על עצמי את העבודה הנוספת ללא כל תוספת לא צלחו, נמסר שאקבל העלאת שכר בסך של 1,000 ₪ במועד עתידי עליו יוחלט בהמשך ושאם לא אסכים לקבל על עצמי למלא תפקיד של מנהל רכש של החברות הנוספות, הם יפעלו באופן מיידי לסיום עבודתי ולמציאת מחליף במקומי. כך למשל, הועלו באותה שיחה הדברים הבאים:

**"יוסי: תצטרך אבל לפתוח את עצמך לפעילות. לא תודה. אתה צריך לפתוח את עצמך לפעילות של הקבוצה, להיפתח ונמאס לי כבר מההרגלים האלה, כי גם אה, הם מיותרים יש דברים אחרים לעשות. אני מניח שגם לך הזמן שלך יקר, הזמן של רונן בוודאי. אז, בוא נהיה מאוד ספציפיים יש את ההצעה הזו אה, בניגוד למה שרונן אמר ואני לוקח את זה על עצמי כי אני עובד איתך די הרבה. אתה צריך להחליט. מה שנתת זה, זה יצא במציאות שלנו היום היא חצי דמיונית, אוקי, היא לא ניתנת ליישום. עם כל הרצון הטוב, ואנחנו לא באנו כרגע אה, לעשות שינויים אבל אתה מעמיד אותנו במצב של אין ברירה וזה יקרה, מחר ענת תתחיל לחפש בנאדם.**

**טל: תראה יוסי, ה- ה-**

**יוסי: זה חייב ל...**

**טל: ההחלטה היא, ההחלטה היא שלכם. אני –**

**יוסי: אני יודע שההחלטה היא שלנו, אני אומר לך את זה כי לפעמים תהליכים אין להם חזור, אתה מבין?**

**טל: יוסי, אני אגיד לך אם אני לא מתקדם –**

**יוסי: ואז אתה עושה את זה. אני אומר לך, אני אומר לך, אני רוצה להגיד לך ולא, לא... שאני מדבר איתך פתוח ברמה של אפילו לעזור לך. די קר בחוץ, אוקי. אז לצאת היום ל- ל- למשהו שאתה לא יודע לאן אתה הולך, יש לך היום משהו ביד של 15-16 ברוטו עם רכב, עם תפקיד, עם זה שמכבדים אותך מקום מסודר. ההחלטה שלך.**

**טל: טוב, אני אגיד לך את הדעה שלי, אתם עומדים על זה לחפש מישהו ולפטר וכו'. אני לא רואה אפילו סיבה לנושא הזה.**

**רונן: אבל אתה לא משאיר, אתה לא משאיר ברירות.**

**יוסי: אין ברירה. (ב.ט –** התוספת היא שלי**??). "**

# העתק מתמליל השיחה מיום 29.4.14, מצ"ב כ**נספח ג'**.

# סירבתי לקבל את הצעת הבעלים של הנתבעת למלא תפקידי ניהול רכש של חברות אחרות כנגד תשלום עתידי נוסף בסך של 1,000 ש"ח וביקשתי ממנכ"ל הנתבעת ובעליה לשקול מתן הצעה טובה יותר.

# נמסר לי כי תתקבל החלטה בענייני בשבוע הקרוב.

# ביום 4.5.14 קיבלתי מייל ממזכירותו של מנכ"ל הנתבעת בדבר קיום פגישה בין האחרון לביני בקשר לעיתוד מלאי - הזמנת כריות שינה עד סוף חודש 10/14.

# מאחר שמנכ"ל הנתבעת, ככלל, לא עסק בהזמנת כריות, ובשים לב גם לכך שדובר על תכנון הזמנות לטווח ארוך, עלה החשש בליבי כי החברה למעשה קבלה החלטה סופית בדבר סיום עבודתי והיא מכינה את הקרקע לעזיבתי את החברה.

# העתק מהמייל שנשלח אליי בנושא עיתוד כריות מצ"ב כ**נספח ד'**.

# נוכח זאת, בערב קבלת המייל כאמור, ערכתי חיפוש במודעות דרושים מהן עלה, כי הנתבעת מחפשת לי מחליף כבר מיום 1.5.14.

# העתק מהודעת דרושים שפרסמה הנתבעת מצ"ב כ**נספח ה'**.

# ביום 8.5.14 קיימתי פגישה נוספת עם מנכ"ל הנתבעת ושאלתי אותו האם החברה קבלה החלטה בענייני, כפי שנמסר לי בפגישה הקודמת מיום 29.4.14.

# מנכ"ל הנתבעת מסר לי **שהוחלט באופן סופי** שלא לשפר את ההצעה שנמסרה לי וכל שנותר הוא לקבוע מאיזה מועד אקבל תוספת שכר עתידית בסך של 1,000 ₪, ותוך שנמסרים לי, בין היתר, הדברים הבאים:

**"רונן: בגישה של מטאטא חדש, מטאטא טוב.**

**טל: בסדר, מטאטא חדש, מטאטא טוב, אתה יודע, יש מטאטא. יש הרבה סוגים של מטאטאים אתה לא יודע בסופו של דבר מי יקלט. אתה אמרת את זה בהתחלה הכי נכון.**

**יוסי: תשמע, גם כאילו זה לא שיש לנו ברירות.**

**טל: יש ברירות, אפשר לעשות משא ומתן, אפשר להגיע. מה שאני רוצה להגיד, ואמרתי את זה בסוף השיחה, אחרי שהיתה השיחה שהיא היתה מאוד נוקבת ומאוד, מה שנקרא ישירה. אני אשמח לקבל הצעה שנוכל לחיות איתה.**

**יוסי: אני אומר לך, זאת ההצעה ואתה צריך להגיד לי אותה מהר מאד, כי אני, אני צריך לעצור את הרכבת.**

**טל: אוקי. אז אני -**

**יוסי: אני אומר לך בשיא.. שלא תבוא ותגיד יוסי לא התרעת.**

**טל: אני לא אומר.**

**יוסי: פתאום הבוס שלי ב- 5 שנים, שלא תגיד את המשפט ציפיתי ממך שתתריע.**

**טל: אני -**

**יוסי: אני אומר לך את ה- את ה- אומר לך את האינפורמציה הכי אמבליט??... שיש.**

**טל: אני חושב שאפשר לעשות עוד מאמץ ולהימנע מכל המערבולת הזאת, ושני הצדדים באמת יוכלו עם לב נקי ושלם, ללכת לדרך חדשה, וזה דורש קצת יותר. זה -**

**יוסי: לא יכול לקרות מה שאתה אומר, זה לא יכול לקרות.**

**טל: אני הייתי רוצה שתדבר עם רונן ותנסה למצוא את הדרך. אני חושב שזה נכון לכולם.**

**יוסי: אני...**

**טל: אני חושב שזה יהיה נכון לכולם. אף אחד לא רוצה להיכנס לזה. לא אני, ולא החברה ולא אף אחד מכם.**

**יוסי: לא, לא... רק יחמיר את המצב. הוא בא ואומר, תשמע, הוא לא רוצה לעשות את הקבוצה, אני אמצא מישהו שיעשה את הקבוצה. אתה יודע, זה כבר נהיה, כבר נהיה עקרוני.** (ט.ב.ד – ההדגשה היא של הח"מ).

# העתק מתמליל השיחה מיום 8.5.15 מצ"ב כ**נספח ו'**.

# נוכח האמור שבתי ומסרתי שאני לא מסכים לבצע עבודה של מנהל רכש של החברות האחרות בתנאים שהוצעו לי, תוך שאני מפציר שוב ושוב לשקול שוב את ההחלטה שהתקבלה.

# מכל מקום, נוכח הדברים הברורים שנמסרו לי בשיחה שקיימתי עם מנכ"ל הנתבעת ביום 8.5.15, **לפיהם קיים בידיו מידע ברור שפיטוריי עומדים על הפרק בהעדר הסכמתי כאמור, שלא אתלונן שהוא לא התריע, ושכדאי שאמהר כי עליו לעצור את הרכבת, וכן נוכח פרסום מודעת דרושים על ידי החברה והפגישה אליה זומנתי באשר לעיתוד מלאי** - הבנתי שימיי בחברה קצובים ועליי להתחיל לחפש מקומות עבודה אחרים, כך שלא אמצא את עצמי בסופו של דבר מחוסר כל פרנסה עת תמצא הנתבעת מחליף במקומי.

# אדגיש, כי פרסום מודעת הדרושים על ידי הנתבעת למשרתי, היה מבחינתי הוכחה מוחצת לכך שהנתבעת מחפשת עובד אחר במקומי והוציאה את איומיה בדבר פיטוריי אם לא אקבל הצעתה מן הכוח אל הפועל. **אדגיש כי הודעה זו פורסמה ברציפות מתחילת חודש מאי 2014 ועד יום 22.6.14 לפחות (ר' נספח ה' לעיל).**

# חשתי שהנתבעת שוב נוהגת בי בחוסר הגינות משווע. לא זו בלבד שהיא החליטה כבר לסיים את עבודתי והיא מחפשת לי מחליף, מאחורי גבי, אלא שהיא משהה את מסירת ההודעה הפורמאלית בדבר סיום עבודתי, לעיתוי הנוח לה מבחינתה, עת ימצא לי מחליף.

# מכל מקום, מייד לאחר שמצאתי עבודה אחרת מסרתי בע"פ הודעה על כך למנכ"ל הנתבעת ביום 9.7.14 וביקשתי לקבל פיצויים מן הנתבעת תוך הבעת רצון לסיים באופן מכובד, להשאיר "שולחן נקי" ואף להיות זמין לסיוע בהמשך.

# מאחר והתשובה לבקשתי התמהמהה והתעכבה שוב ושוב, נוכח הנסיבות המתוארות לעיל מסרתי ביום 13.7.14 הודעה. בהודעה העליתי את השתלשלות העניינים הנ"ל, בזו הלשון:

# "**בשיחה שנערכה ביום 29.4.14 העמדתם בפני אולטימטום לפיו תחת ניהול הרכש של ד"ר גב בלבד, עליי לקחת על עצמי את ניהול הרכש של 4 החברות בקבוצה + מטה הקבוצה, וזאת ללא קידום וללא תוספת שכר, או שתחפשו לי מחליף באופן מיידי ואפוטר "תוך זמן קצר מאד".**

# **ביום 4.5.14 מצאתי שהאיום כבר ממומש ושאכן פורסמה מודעה להחלפתי. מודעה זו פורסמה ברצף, כפי שאתם יודעים לפחות עד 22.6.14.**

# **ביום 8/5/14 בשיחה עם יוסי הובהר לי במפורש ובהתייחס לפרסום המודעה ש"הרכבת יצאה לדרך" ושאם אני רוצה לעצור אותה, עלי להזדרז ולהודיע שאקבל את התנאים שהעמדתם בפני כלשונם לפני שיהיה מאוחר מדי.**

# **אמירות מפורשות אלו ופרסום המודעה מהוות למעשה הודעה על פיטורים.**

# **מאחר וכך, לא נותרה לי ברירה ונאלצתי לחפש עבודה אחרת במהירות ובלחץ, לפי שאפוטר ואוותר ללא מקור לקיום משפחתי."**

# העתק ממכתב סיום עבודה מצ"ב כ**נספח ז'**.

# למרות שמהנסיבות האמורות לעיל עולה, כי הנתבעת קבלה החלטה בדבר פיטוריי והוציאה אותה אף מן הכוח אל הפועל עת חיפשה לי מחליף, בחרה היא שלא לשלם לי פיצויי פיטורים, אלא לשחרר לזכותי הכספים העומדים לזכותי בקופה בלבד.

# **הטענות והתביעות הכספיות**

# האמור להלן מבוסס בעיקר על ייעוץ משפטי שקבלתי:

**ב. פיצויי פיטורים:**

# מהנסיבות האמורות לעיל עולה, כי הנתבעת למעשה פיטרה אותי.

# לחילופין, במידה וחלילה יקבע בית הדין הנכבד, כי מכלול הנסיבות האמורות לעיל, אינן מגיעות כדי פיטורים (דבר המוכחש מכל וכל), אזי אני לבטח זכאי לקבלת פיצויי פיטורים מכוח סעיף 11(א) לחוק פיצויי פיטורים, התשכ"ג-1963.

# ממכלול הנסיבות המתוארות לעיל, ובכלל זאת חוסר תם לבה של החברה וכן ידיעתי כי החברה פועלת לחפש לי מחליף כך שזמני בחברה קצוב, יוצרים נסיבות שאין לדרוש ממני להמשיך בעבודתי.

# חרף האמור לעיל, לאחר סיום עבודתי, הנתבעת לא שלמה לי פיצויי פיטורים, אלא שחררה לזכותי הכספים המופקדים בקופה בסך של **33,160 ₪**.

#  טופס 161 שהוצא לי מצ"ב כ**נספח ח'**.

# לפיכך, הנני זכאי להשלמת פיצויי פיטורים בסך של **55,640 ₪**, לפי פירוט כדלקמן:

# 5.92 שנים X 15,000 ₪ - 33,160 ₪ (הסכום ששוחרר מהקופה) = 55,640 ₪

# **ג. פיטורים שלא כדין ו/או עגמת נפש:**

# הנתבעת החליטה בדבר פיטוריי והוציאה החלטה זו מן הכוח אל הפועל עת פרסמה מודעת דרושים וחפשה לי מחליף.

# להחלטה בדבר פיטוריי לא קדם כל הליך מסודר של שימוע.

# בנוסף, בפגישה שהתקיימה ביום 29.4.14 ביקשתי שהחברה תשקול בקשתי לשפר את תנאי העסקתי, והחברה מסרה לי שתקבל החלטה בענייני בשבוע הקרוב.

# אלא, שטרם נמסרה לי ההחלטה הסופית, מאחורי גבי, פרסמה הנתבעת מודעת דרושים והחלה להיערך לסיום עבודתי.

# התנהגותה של החברה אינה עולה בקנה אחד עם חובות תום הלב והנאמנות והיא גרמה לי לעלבון ועגמת נפש מרובים ולפגיעה בכבודי.

# משכך הנני זכאי לפיצויים בגין פיטורים שלא כדין ו/או עגמת נפש בסך של 3 משכורות חודשיות, בסך של  **45,000 ₪**.

# **ד. תשלום עבור עבודה בשעות המנוחה:**

# למרות שעבדתי שעות נוספות רבות וביום המנוחה, לא שולמה לי התמורה בגין עבודה זו.

# שימשתי בתפקיד של מנהל רכש של הנתבעת בכפיפות לסמנכ"ל תפעול ולוגיסטיקה.

# לאחר שהאחרון עבר לעבוד תחת בעלי החברה, התחלתי לעבוד בכפיפות ישירה למנכ"ל הנתבעת.

# למרות שהנני נושא תואר של "מנהל", לא הייתי חבר הנהלה, וכן לא הייתי שותף להתוויית מדיניות ואסטרטגיה של החברה.

# הייתי מנהל בדרג זוטר. תפקידי היה טכני בעיקרו ולמעשה ביצעתי מדיניות והחלטות הנהלת החברה בכל הקשור לרכש של החברה וקיום מלאי.

# אני מעולם לא קבעתי איזה סוג רכש לבצע. תפקידי היה לבצע הזמנות של סחורה בלבד, כאשר היא אזלה, או להזמין סחורה חדשה לחנויות.

# אדגיש כי החלטה בדבר עם אלו ספקים להתקשר, באלו מחירים לרכוש, ואיזה סוג סחורה להזמין החליטה הנהלת החברה. לא היה לי כל חופש פעולה בנושא. גם כאשר הבאתי הצעות לאספקת מוצרים חדשים מספקים, קבלת הצעות אלו הייתה כפופה לאישור ההנהלה. כל הזמנות של המוצרים בחו"ל והעברת הכספים היו כפופים לאישור של ההנהלה. בארץ לא יכולתי להזמין מוצרים חדשים, על דעת עצמי, אלא רק מוצרים שנמכרו בשוטף בחניות בחברה, על בסיס התקשרויות קיימות שאושרו על ידי ההנהלה, ואשר אזל המלאי שלהם במחסני הנתבעת.

# אוסיף כי אני הגורם שתפקידו בעיקר להוציא ההתקשרויות כאמור מן הכוח אל הפועל באמצעות הזמנות שביצעתי, בין היתר, באמצעות מילוי טפסים והקלדות למחשב.

# דוגמאות למיילים ומסמכים מהם עולה כי למעשה ביצעתי תפקידים טכניים בלבד והמצביעים על אופי עבודתי, מצ"ב כ**נספח ט'**.

# לא קבלתי תנאי שכר והעסקה המקובלים לחברי הנהלה הבכירה של הנתבעת. שכרי עמד על סך של כ- 15,000 ₪ בלבד, למרות השעות הרבות שעבדתי.

# תחתיי עבדה עובדת בחצי משרה בלבד, דבר המצביע על היות מנהל בדרג זוטר.

# לאור האמור, הנני זכאי לתמורה בגין עבודה בשעות נוספות.

# מטבלת אקסל שנערכה בענייני על בסיס דוחות הנוכחות שלי ותלושי שכרי, עולה כי ביצעתי לאורך תקופת עבודתי 618.93 שעות בתעריף של 125%, 55.2 שעות בתעריף של 150%, ו- 3 שעות בתעריף של 175%.

# העתק מטבלת אקסל מצ"ב כ**נספח י'**.

# העתק מדוחות הנוכחות מצ"ב כ**נספח יא'**.

# לפיכך, הנני זכאי לתמורה נוספת בגין עבודה בשעות העבודה ומנוחה, בסך של **68,603 ₪**, לפי פירוט כלהלן:

# **מתחילת העבודה ועד סוף שנת 2009 – שכר 14,000 ש"ח:**

# 14,000 ₪ X (136 X 1.25 + 17.5 שעות X 1.5 + 1 X 1.75 (= 14,903 ₪

#  186

# **מתחילת שנת 2010 ועד מועד סיום יחסי העבודה – שכר בסך של 15,000 ₪**

 15,000 ₪ X (484.7 X 1.25 + 37.66 שעות X 1.5 + 2 X 1.75 (= 53,700 ₪

 186

סה"כ: **68,603 ש"ח**

# **ה. התייחסות לטענות נבחרות:**

# להלן אתייחס לטענות נבחרות העולות מכתב ההגנה. למען הסר ספק מובהר בזאת, כי אין לראות באי התייחסותי לטענה זו אחרת כהסכמה לאיזו מטענות הנתבעת.

# לא ידוע לי על ארגון מחדש של חברות נוספות "בקבוצת קאופמן" בגינו בקשו ממני למלא תפקיד של מנהל רכש בחברות אחרות. הנתבעת התנהלה בפני עצמה וכל ניסיון ליצור קשר עם הקבוצה ו/או לטעון לקיומה של קבוצה אינו במקומו.

# מכל מקום, לא מדובר בארגון מחדש אלא בניסיון להעמיס עליי תפקידים אחרים בחברות אחרות, תוך ניסיון של הבעלים של הנתבעת לחסוך בעלויות ההעסקה על חשבון גבי.

# אציין בהקשר זה כי כשנה לפני סיום עבודתי היה ניסיון קודם להטיל עליי תפקידים נוספים כאמור. אולם, אולם מאחר שהבעלים של הנתבעת סירב הוסיף לי כוח אדם, סירבתי להצעה זו.

# תחום הרכבת כיסאות הועבר למפעל המזרונים לפני כשנתיים, אולם, אני עדיין נשארתי האחראי הטכני של תחום הכיסאות. במקום תפקיד זה שהיווה כ- 20% מתפקידי, לבקשתי, לקחתי על עצמי משימות אחרות כגון ביצוע הזמנות רכש לספקים, בקרת חשבוניות ספקים ועוד, כך שהיקף עבודתי בסופו של דבר לא פחת בעקבות העברת חלק מתפקידי כאמור למפעל המזרונים וכל ניסיון של הנתבעת לקשור בין הדברים בהחלט אינו נכון ואינו במקומו, מה שגם שמדובר בשינוי שנעשה שנתיים לפני סיום עבודתי!

# תכתובות מייל בעניין קבלת תפקידים חדשים מצ"ב כ**נספח יב'**.

# מכל מקום, הבעלים של הנתבעת בקש ממני למלא תפקיד מנהל רכש של חברות אחרות בהיקף עבודה כפול מעבודתי כמנהל רכש של הנתבעת, כך שאין להשוות בין היקף עבודה זה לבין היקף העבודה שהיה לי לפני שהועבר תחום הרכבת כיסאות למפעל מזרונים.

# הטענה כי הלנתי על עבודתי והתססתי עובדים הינה כוזבת ולבטח אינה עולה בקנה אחד עם רצונו של הבעלים של הנתבעת להטיל עליי תפקיד של מנהל רכש בחברות אחרות שבבעלותו.

# הטענה כי ניסיתי לסחוט את הנתבעת הינה מקוממת וחסרת כל בסיס. אני בקשתי תמורה הולמת על עבודה נוספת שלא הייתה חלק מתפקידי ושמעולם לא סוכם איתי. הבעלים של הנתבעת רצה להכפיל את היקף עבודתי, מבלי לשלם כל תמורה הולמת. גם לא קבלתי כל תשלום עבור שעות נוספות.

# אדגיש כי הבעלים של הנתבעת הוא זה שניסה לשנות באופן מהותי הסכמות הצדדים, לחסוך עלויות העסקה על חשבון גבי, וזאת תחת לשכור כוח אדם שימלא תפקידים אחרים בחברות אחרות שבבעלותו.

# הטענה כי רציתי לעזוב את עבודתי אינה נכונה. בדיוק ההיפך, אני הייתי מעוניין למצוא דרכים להגיע להסכמות עם הבעלים של הנתבעת לנוכח דרישתו שאמלא תפקידים אחרים בחברות שבבעלותו, כך שיוסר האיום בדבר פיטוריי אם לא אסכים למלא התפקידים האחרים שבקש הוא להטיל עליי.

# אני התחלתי לחפש עבודות אחרות רק לאחר שהבנתי שימיי בחברה קצובים והחברה פועלת למציאת מחליף במקומי.

# טענות הנתבעת בסעיף 39 לכתב הגנתה בעניין "המעילה" בתפקידי חסרות כל יסוד! אדרבא, ההפך הגמור הוא הנכון, כפי שציינתי לעיל. יש לציין גם ששעות עבודה רבות נוספות רבות ביצעתי מביתי ומחוץ לחצרי הנתבעת, בין היתר, אצל ספקים, דבר אשר לא בא לידי ביטוי בדוחות הנוכחות.

# לסיום אוסיף, כי בעבר הנתבעת חפצה לפגוע בי ולפטר אותי רק משום, שיצאתי לחופשת לדיה כדין. האווירה בחברה הייתה במקרים רבות מאיימת, תוך שהנהלת מכתיבה דברים חד-צדדית ומאיימת כל העת בפיטורים במידה ולא יענו לדרישותיה.

# תכתובות בעניין ניסיון לפיטוריי בזמן חופשת לידה מצ"ב כ**נספח יג'**.

# אני מצהיר, כי זהו שמי וזו חתימתי ותוכן תצהירי אמת.

|  |
| --- |
|  |
|  |

אני הח"מ, עו"ד משה וקרט, מאשר בזה כי ביום \_\_\_\_\_\_\_\_\_\_\_\_\_\_\_ ניצב לפני מר \_\_\_\_\_\_\_\_\_\_\_\_\_\_\_\_\_\_\_\_ ולאחר שהזהרתיו כי עליו לומר את האמת שאם לא יעשה כן יהיה צפוי לעונשים הקבועים בחוק, הצהיר את ההצהרה דלעיל וחתם עליה בפני.

|  |
| --- |
|  |
|  , עו"ד |